ועדת החינוך, התרבות והספורט, כנסת 17, פרוטוקול מספר 187, 2007-05-08 11:00

מיכאל מלכיאור: שלום לכולם.

מיכאל מלכיאור: אנחנו רוצים להכין לקריאה שנייה ושלישית את הצעת חוק צער בעלי חיים (ניסויים בבעלי חיים) (תיקון-איסור ניסויים לבדיקת מוצרי קוסמטיקה וחומרי ניקוי), התשס"ז-2007 של חבר הכנסת גדעון סער שעברה כבר בקריאה ראשונה.

מיכאל מלכיאור: היום אנחנו רוצים להכין את ההצעה לקריאה שנייה ושלישית, ואני מתכוון לסיים את העבודה היום.

מיכאל מלכיאור: היה לנו כבר דיון ענייני ורחב, אין לנו סיבה להרחיב את הדיבור, אבל כמובן נטפל בחוק כמו שצריך.

מיכאל מלכיאור: גדעון, בבקשה.

גדעון סער: החוק שאנחנו מטפלים בו הוא אחת משתי הצעות – והיותר פשוטה - שמוחקת את הסיפא של סעיף 10.

גדעון סער: לנוכח הערות שהיו בישיבה הקודמת גם הוגש בינתיים לוועדה מסמך של ה-מ.מ.מ.

גדעון סער: שהדבר המרכזי שאפשר ללמוד ממנו הוא שהאיסור שנכנס בשלבים לתוקף באיחוד האירופי הוא איסור מוחלט, טוטלי ובלי בחינת חלופות, וכמובן שהוא ייכנס בשלבים במשך מספר שנים.

גדעון סער: בישיבה הקודמת נאמרו דברים שאפשר היה להבין מהם אחרת, ולכן אני עוד יותר שלם עם הנוסח כפי שהגשנו אותו.

מיכאל מלכיאור: קיבלנו הבוקר את המסמך מה-מ.מ.מ.

מיכאל מלכיאור: קראתי אותו, ואכן יש שם כיסוי רחב מאוד של הטיפול בכל מדינות אירופה בעניין הזה.

מיכאל מלכיאור: לחלק גדול ממדינות אירופה מדובר על הפסדים כלכליים כבדים ביותר בזמן שבמדינת ישראל החוק הופעל במשך שנים, ולא היה צורך בבקשה אחת לחריג מאז 94'.

מיכאל מלכיאור: לכן אנחנו יכולים לעשות דבר נכון לשם שינוי גם בלי שזה יעלה לנו משהו.

מיכאל מלכיאור: לכן גם זה חוק נכון ברוח צער בעלי חיים וברוח הכיוון העקרוני והמוסרי שאני מקווה שאנחנו הולכים בו במדינת ישראל.

מרב ישראלי: אני אקריא את הסעיף: הצעת חוק צער בעלי חיים (ניסויים בבעלי חיים) (תיקון - איסור ניסויים לבדיקת מוצרי קוסמטיקה וחומרי ניקוי).

מרב ישראלי: כפי שחבר הכנסת סער אמר, הסעיף מתקן את סעיף 10 בחוק המקורי.

מרב ישראלי: בחוק "צער בעלי חיים (ניסויים בבעלי חיים) בסעיף 10 הסיפא החל במילים "אלא על פי", תימחק.

מרב ישראלי: הסעיף המקורי אומר: "לא ייערך ניסוי לבדיקת מוצרי קוסמטיקה שאינם לצורכי בריאות ולחומרי ניקוי", והסיפא שאנחנו מוחקים אומרת: "אלא על-פי היתר מליאת המועצה".

מרב ישראלי: אני אמרתי בישיבה הקודמת ואגיד את זה שוב: אנחנו לא משנים את המצב לגבי מוצרי בריאות.

מרב ישראלי: אי אפשר יהיה לקבל היתר במליאת המועצה לעשות ניסויים.

מרב ישראלי: לפיכך התוצאה של הסעיף היא שניסויים בחומרי ניקוי ובמוצרי קוסמטיקה שאינם לצורכי בריאות יהיו אסורים לחלוטין במדינת ישראל.

מרב ישראלי: לפני הישיבה ביררתי עם הנציגה של המ.מ.מ.

מרב ישראלי: שכתבה את המסמך כי אני ביקשתי מהם הבהרה מתי חלה ההסתייגות שמוזכרת בעמוד 2 חלה, והיא אמרה שהיא הבינה את זה כמוני, שההסתייגות חלה גם לאחר האיסור המוחלט ב-2009 וב-2013.

גדעון סער: זה לא מה שכתוב במסמך.

מרב ישראלי: לכן מכיוון שבמסמך יש אי בהירות, התקשרתי אליה בדיוק בגלל אי הבהירות.

מרב ישראלי: היא אמרה לי שהיא הבינה את זה כך שזה חל, ולכן אין לזה כל-כך משמעות כל עוד האיסורים לא חלים.

מרב ישראלי: יש לזה משמעות כשהאיסורים מתחילים לחול.

מרב ישראלי: לכן, למיטב הבנתי והבנתה, ההסתייגות החריגה הזאת חלה גם לאחר שהאיסורים ייכנסו לתוקף.

גדעון סער: כתוב שהמדינה יכולה לבקש מנציגות האיחוד.

מרב ישראלי: כן, החריג הזה.

גדעון סער: אני רוצה להבהיר שיש שלוש קטגוריות שמנויות פה, בדיקה של מרכיבים ושימוש של מוצרים קוסמטיים – כולם הופכים למוחלטים בלי אלטרנטיבה.

גדעון סער: המדינה יכולה בנסיבות מאוד קיצוניות לבקש שיאשרו לה, וגם בתנאים מצטברים.

מרב ישראלי: את הנקודה הזאת רציתי להבהיר.

מיכאל מלכיאור: לפי מה שזכור לי מהמסמך של המ.מ.מ.

מיכאל מלכיאור: שזה רק במקרה שיש סכנה בריאותית חמורה במרכיב מסוים- -

חיים אמסלם: זה בקטגוריה השנייה.

מיכאל מלכיאור: לא, כי דובר על מוצר קוסמטי שעלול להיות מסוכן; אם אין תחליף אחר וכדי שיהיה תחליף מידי, ואז צריך ניסוי בבעלי חיים- -

חיים אמסלם: שאלה אחרת:

חיים אמסלם: אם מפתחים מוצר קוסמטי ורוצים לוודא שאין לו השפעה שלילית על הבריאות של המשתמש בו, ומישהו רוצה לעשות ניסוי בבעל חיים כדי לדעת – איפה זה עומד?

מיכאל מלכיאור: הוא לא יכול לעשות ניסוי.

חיים אמסלם: כלומר בעקיפין זה בעצם יכול להיות מחסום לבחינה האם המוצר מהווה סכנה או לא.

חיים אמסלם: אם מפתחים שמפו, איך יודעים אם הוא יזיק?

חיים אמסלם: בעל מפעל רוצה לבחון אותו על בעל חיים, מה אתה אומר לו, שלא יעשה את זה על בעל חיים?

מיכאל מלכיאור: כן.

ענת רפואה: הסיבה היא שיש היום שיטות אחרות לבדוק את זה, ולא בעלי חיים.

חיים אמסלם: זה ברור שיש בדיקות אחרות שנותנות מענה מושלם לזה?

ענת רפואה: ודאי.

גדעון סער: הרקע של החוק ושל הדירקטיבה האירופית הוא מבחני רעילות ויעילות שאינם כרוכים בניסויים הללו ונותנים את הבחינה המקצועית.

גדעון סער: זה הרקע לחקיקות בכל המדינות.

מיכאל מלכיאור: חוץ מזה, הרב אמסלם, אני בטוח שאתה תסכים אתי שאם אנחנו נחיה בלי הסוג המסוים של השמפו הנוסף בין כל סוגי השמפו שאנחנו יודעים שאין בהם סכנה.

מיכאל מלכיאור: אנחנו נשרוד גם את זה.

חיים אמסלם: אבל שם הבעיה נמצאת.

חיים אמסלם: בשמפו או במוצרים אחרים שנמצאים על המדף יש תחליפים, אבל בפיתוחים חדשים צריך לעשות מבדקים.

מיכאל מלכיאור: יש לנו הרבה מוצרים במדינת ישראל, ולא היה צורך פעם אחת בניסויים מהסוג הזה.

זלינה בן גרשון: אני סגן יושב ראש המועצה לניסויים בבעלי חיים במשרד הבריאות.

זלינה בן גרשון: רוב המוצרים שיש היום מכילים מרכיבים שכבר ידועים ונבדקו.

זלינה בן גרשון: הם מופיעים בהרכבים כאלה ואחרים במוצרים השונים, אבל השפעתם הבריאותית של הרכיבים נבדקה אי פעם בעבר.

זלינה בן גרשון: לכן בארץ גם לא מבקשים לבצע ניסויים גם אם מכינים שמפו חדש מתוך הרכבים קיימים.

זלינה בן גרשון: השאלה שלך מתייחסת למצב שבו יש מולקולה חדשה שעוד לא נבדקה, ולגביה אנחנו לא נדע האם היא מזיקה לבריאות או לא אם לא נבחן אותה.

זלינה בן גרשון: איך נבחן אותה, אני אומַר.

זלינה בן גרשון: האם הצורך בשמפו חדש מצדיק שימוש בבעלי חיים?

זלינה בן גרשון: זאת כבר שאלה ערכית, וזכותה של החברה להחליט שאנחנו מוותרים על מולקולות חדשות בשמפו מפני שזה עומד כנגד ערך יותר חשוב שהוא חיי בעלי החיים.

זלינה בן גרשון: אבל זאת הכרעה אחרת לגמרי.

זלינה בן גרשון: אנחנו צריכים להיות מודעים לכך שאנחנו חוסמים את הדרך בפני הכנסת חומרים חדשים.

זלינה בן גרשון: זה יכול להיות טוב או רע, זאת שאלה אחרת- -

מיכאל מלכיאור: לא חוסמים לגמרי את הדרך; חוסמים את הדרך בפני פיתוחים שדורשים אך ורק ניסויים בבעלי חיים.

מיכאל מלכיאור: יש הרבה מאוד דרכים לבדוק מוצרים בלי ניסויים בבעלי חיים.

זלינה בן גרשון: אני לא מדברת על בחינת מוצרים של המוצר המוגמר, אלא של מולקולה חדשה.

זלינה בן גרשון: הרב אמסלם דיבר על חומר חדש.

זלינה בן גרשון: זה לא שמפו שמורכב ממרכיבים ידועים, אלא כזה שמכיל מולקולה חדשה שאנחנו עדיין לא יודעים מה מצבה הבריאותי.

זלינה בן גרשון: לבדיקת מוצרים כאלה רוב הדברים נעשים על בעלי-חיים.

זלינה בן גרשון: יש ניסיון מאוד רציני באירופה לחפש שיטות אלטרנטיביות שעברו ולידציה.

זלינה בן גרשון: לא מזמן ביקר בארץ מנהל המעבדות האירופיות שיושב על תקציב של 2.2 ביליון יורו ל-7 שנים, ואנחנו שייכים לעניין הזה.

זלינה בן גרשון: הוא סיפר שיש מערך שהם מפתחים כדי לבדוק חומרים שאולי הם רעילים ואולי לא, והם מעסיקים קבוצה גדולה של אנשים שתפקידם לפתח שיטות אלטרנטיביות לניסויים בבעלי-חיים, אבל לעשות להם ולידציה – לבחון האם הן שוות ביכולתן לבדוק את הסיכון.

זלינה בן גרשון: כמובן, אם יש שיטה כזאת איש לא יעלה בדעתו שצריך לעשות ניסוי בבעלי-חיים.

מיכאל מלכיאור: יש אולי כאלה שמעלים בדעתם.

זלינה בן גרשון: אנחנו לא נאשר את זה.

זלינה בן גרשון: כשאנחנו אומרים "שיטות אלטרנטיביות" חשוב להבחין האם אנחנו מדברים על משהו שעבר ולידציה מסודרת, ואנחנו יודעים שהתוצאה מגינה על אנשים בפני נזקו של החומר, או שאנחנו אמרנו שזה אולי יכול לשמש- -

מיכאל מלכיאור: או שוויתרנו- -

זלינה בן גרשון: או שוויתרנו על השמפו החדש.

זלינה בן גרשון: זאת החלטה ערכית.

זלינה בן גרשון: צריך לדעת שיש לזה מחיר.

אריאל כהאן: אני רציתי להזכיר שוב את עמדת הממשלה: הממשלה תומכת בהצעת החוק כפוף לנהוג באירופה.

אריאל כהאן: ככל שבאירופה קיים סייג, עמדת הממשלה היא שהסייג הזה נדרש.

גדעון סער: חוצפה.

הילה מנור: למה?

הילה מנור: דובר על זה גם בישיבה הראשונה- -

גדעון סער: אז זה שדיברתם- -

הילה מנור: לגבי העמידה מול הדירקטיבה האירופית ולעשות - - -

גדעון סער: זה מאוד מרגש אותי.

יואל חסון: הקואליציה של הממשלה יכולה להתגייס.

גדעון סער: בבקשה, אתם מוזמנים להתגייס.

גדעון סער: הדירקטיבה היא דבר מאוד רחב שיש בה התייחסות לכל מיני סיטואציות, וזה אף פעם לא הובא לכנסת.

גדעון סער: בסך-הכול הלכנו על דבר מאוד מצומצם שהיה אסור קודם בחוק, ואנחנו מבטלים את ההיתר.

גדעון סער: אנחנו רואים שבדירקטיבה גם פונים בדיוק לכיוון הזה, ואין אצלנו ניסויים של מרכיבים.

גדעון סער: חוץ מהרצון לתקוע מקלות בגלגלים – כי אני מזכיר שהעמדה המקורית הייתה להתנגד, ורק ערעורים של 4 שרים גרמו לשינוי העמדה הזאת – אין בעניין הזה שום דבר ענייני.

מיכאל מלכיאור: ציינתי בהתחלה שבכל השנים לא היה אף ערעור על זה.

מיכאל מלכיאור: אם הממשלה מתנהלת בצורה כזאת זאת זכותה, אבל אנחנו נתחשב בזה גם בהמשך הטיפול בחוק השני של חבר הכנסת גדעון סער.

מיכאל מלכיאור: אנחנו רואים שהממשלה לא רוצה להתחשב בדעתה הנחרצת של הוועדה, וכך גם נטפל בחוק השני באותה מידה.

מיכאל מלכיאור: זה רק למחשבה שנייה של הממשלה בעניין הזה.

מיכאל מלכיאור: ברור לגמרי שהאינטרסים האירופיים הם אינטרסים כלכליים כבדים, וחוץ מזה החריג שלהם הוא כל כך קיצוני- -

גדעון סער: אחת הרזרבציות שנכנסת ב-2013 היא השיווק.

גדעון סער: בהצעה השנייה אנחנו ניכנס למרחב הרבה יותר גדול.

גדעון סער: פה לא מדובר בכל המרחב, מדובר על האיסור הקיים והורדת הסיפא.

מיכאל מלכיאור: העניין הוא שרוצים לתקוע מקל בחקיקה כל-כך פשוטה, ראויה ונכונה.

מיכאל מלכיאור: זה בסדר, אנחנו רושמים את זה בפנינו וננהג לפי העניין.

הילה מנור: נעשה כאן קצת עוול כלפי העמדה שהעלה משרד המשפטים, כי צריך לחשוב שאנחנו לא מדברים על שמפו.

הילה מנור: אנחנו יכולים לדבר על קרם לפנים שכולל מרכיב מסוים שנועד להחליק את הקמטים או להשפיע באופן מסוים על העור.

הילה מנור: ביום שייצא אותו מוצר לשוק אנחנו צריכים לדעת שהרכיב הזה לא נוסה על בעלי-חיים בין אם הוא יכול להשפיע בצורה קשה יותר או פחות קשה.

הילה מנור: אז אפשר לחשוב על סימון שיידעו שזה אסור או לא בטוח לשימוש או שבני אדם יהפכו אלה שמנסים את המוצר על עצמם ונמצא כל מיני כתבות שמדווחות שמוצר כלשהו נמצא מסוכן.

הילה מנור: 11 שנים לא אישרו ולא סתם לא אישרו, כי באמת לא היה צורך, המרכיבים נבדקו.

מיכאל מלכיאור: לא הוגשה בקשה אפילו.

הילה מנור: היום אנחנו רואים שבחו"ל צצים מרכיבים חדשים לעיכוב ההזדקנות- -

מיכאל מלכיאור: ב-11 השנים האחרונות לא עיכבו את ההזדקנות?

מיכאל מלכיאור: רק עכשיו זה התחיל?

הילה מנור: אבל נבדקו בחו"ל, אנחנו לא מדברים על הארץ.

מיכאל מלכיאור: אבל אנחנו מדברים רק על המוצרים שמייצרים בארץ.

חיים אמסלם: כי לא היו מוצרים כפי שהגדירה הגברת עם מולקולות חדשות.

חיים אמסלם: כל דבר מתבסס על משהו קיים שמפתחים.

חיים אמסלם: אני מתאר לעצמי שכשמוצרים כאלה יוצרים כתוב עליהם "באישור משרד הבריאות".

חיים אמסלם: מה יקרה אם מחר מישהו- -

גדעון סער: שיפרסמו אזהרה.

הילה מנור: לא כתוב שזה באישור משרד הבריאות.

הילה מנור: אני לא מדברת על זה- -

מיכאל מלכיאור: אם משרד הבריאות לא מרגיש בטוח עם מוצר מסוים שיעצור את ההזדקנות, אני בטוח שהוא לא ייתן את האישור- -

חיים אמסלם: אפשר לשווק דבר כזה בלי אישור משרד הבריאות?

מיכאל מלכיאור: לא.

מיכאל מלכיאור: אסור לשווק.

הילה מנור: אני לא מדברת על אישורים של משרד הבריאות ומה נמצא בשוק כאלטרנטיבה או בצורה אחרת.

הילה מנור: המצב בשטח הוא לא מצב שאישרנו ניסוי בבעלי-חיים, זה לא המצב.

הילה מנור: המצב הוא שלא אושרו בפועל ניסויים בבעלי חיים, ואנחנו מבקשים להוריד את הצורך בהיתר המועצה.

הילה מנור: אין בעיה, אבל אנחנו לא יודעים מה ילד יום, אז למה ללכת עם הדירקטיבה האירופית עד הסוף בלי לקחת את הסייגים שלה מתוך מחשבה שזה הדבר הנכון לעשות?

הילה מנור: אפשר לנסות את זה.

הילה מנור: יכול להיות שיום אחד נגיע למסקנה שאפשר להוריד את הסייג הזה כי הוא כבר לא רלוונטי, וכבר התפתחו כל החלופות הרלוונטיות; אבל לקפוץ ברמה כזאת, לי זה נשמע יותר מדי "נשמע יפה" ופחות מדי פרקטי, כי בסך-הכול לא אישרנו שום דבר.

הילה מנור: שום נזק שלא נעשה עד היום גם לא ייעשה עכשיו.

הילה מנור: אז לוותר על הסייג הזה בלי לדעת מה ילד יום – אני לא מוצאת לזה צידוק מעבר למה שזה נשמע.

הילה מנור: אני אשמח אם ישכנעו אותי.

גדעון סער: אני רוצה לנסות לשכנע את נציגת משרד הבריאות שהיה קונסיסטנטי גם בעררים בהתנגדות להצעת החוק.

גדעון סער: אם אתם חושבים שיש מצב דברים מסוים שבפיתוח של מולקולה לא תוכלו לתת הגנה לה הגנה ברמה של בריאות הציבור, תביאו הצעת חוק ממשלתית שאתם מבקשים שיהיה תו תקן.

גדעון סער: אנחנו פה קובעים איזון ערכי.

גדעון סער: בהתחלה אמרתי שאין אינטרס נוגד, אבל אז באה אליי מישהי שדווקא תומכת בחוק ואמרה שיש אינטרס נוגד כי גם קוסמטיקה ויופי זה ערך.

גדעון סער: אני מסכים.

גדעון סער: השאלה היא האם אנחנו מעמידים – לא מול חיים, הצלת חיים או בריאות, אלא מול קמטים או שמפו – את הניסויים בבעלי-חיים, ולדעתי, האמירה של הכנסת חייבת להיות חד-משמעית שלילית.

גדעון סער: אם יש פיתוח של מולקולה שאי-אפשר לתת לא סקרינינג ולהגיד שאפשר להשתמש בזה, זה מסלול אחר.

גדעון סער: אם אין תשתית חקיקתית כדי להזהיר את הציבור תביאו לכנסת הצעת חוק ממשלתית לפרסם אזהרה.

גדעון סער: אבל לא יהיה מצב שיינתן היתר לניסויים לצורכי קוסמטיקה או לצורכי מוצרי ניקיון.

גדעון סער: זאת האמירה של הכנסת, ולאמירה הזאת לא צריך לשים הסתייגות כי אין לה הסתייגות.

מיכאל מלכיאור: אני לא בטוח ששכנעת אותה, אבל עשית ניסיון יפה.

חיים אמסלם: יש פה שני שיקולים: מצד אחד ניסויים בבעלי-חיים שזה דבר שלילי לגמרי, והוא אסור מן התורה; והפרמטר השני הוא האפשרות במקרה כזה שאני מגדיר אותה "מן הזהירות, שלא תרבה להיזהר".

חיים אמסלם: במקרה כזה אני מוכן אפילו לוותר על המוצר אם בסופו של דב רזה יהיה השיקול.

מיכאל מלכיאור: זה בדיוק מה שאמרתי.

זלינה בן גרשון: מתפתחת סדרה של מוצרים שבריכוזים מסוימים ישמשו כתרופות ויוגשו לאישור של ה-FDA ושל האיחוד האירופי, ובריכוזים יותר נמוכים הם ישמשו כמוצרים קוסמטיים.

זלינה בן גרשון: אז אם הם נבדקו כבר כתרופות אין לנו בעיה.

זלינה בן גרשון: זאת אומרת אנחנו לא אומרים שחובה לעשות ניסויים בבעלי חיים בשביל לבחון מוצרי קוסמטיקה, אנחנו רק אומרים שחומרים שלא נבדקו, בני אדם לא צריכים להיות הראשונים שבודקים אותם- -

מיכאל מלכיאור: ההסתייגות האירופית לא אומרת מה שאת אומרת.

מיכאל מלכיאור: מה שאת אומרת הוא הרבה יותר מרחיק לכת.

מיכאל מלכיאור: ההסתייגות אומרת שמדינה יכולה לבקש במקרים שיודעים שיש סכנה בריאותית מוחלטת במוצר מסוים- -

גדעון סער: אבל היום אתם לא יודעים על זה.

גדעון סער: אם תיתקלו במקרה דמיוני- -

הילה מנור: אבל אתה נתקלת במקרה הדמיוני שמצדיק את הצעת החוק הזאת?

גדעון סער: לדבר הזה יש משמעויות מרחיקות לכת גם בסימון לעולם שישראל היא לא שדה אחורי לניסויים, והם דבר שאין לו היתר בעולם.

הילה מנור: אבל ניסוי כזה גם לא נעשה.

גדעון סער: אז מה הבעיה?

זלינה בן גרשון: המקרה היחיד שהגיע לדיון במועצה היה בעניין קרם הגנה נגד שמש- -

גדעון סער: בעיני זה לא קוסמטיקה, כי לקרם שיזוף יש מרכיב של בריאות.

זלינה בן גרשון: אני רוצה שהדבר הזה יהיה בסמכות המועצה לאשר- -

הילה מנור: זה נשאר.

מיכאל מלכיאור: את זה כבר אמרנו, זה בפרוטוקול, ואין צורך לחזור על מה שכבר אמרנו.

מיכאל מלכיאור: מדברים על יצרני קוסמטיקה במדינת ישראל.

מיכאל מלכיאור: כל הטיעונים של משרד הבריאות הם טיעונים- -

ראובן לדיאנסקי: מדברים על יצרני קוסמטיקה בישראל.

ראובן לדיאנסקי: עד היום כל היצרנים המקומיים לא עשו ניסויים בבעלי-חיים לצורך הרכבת מוצרים קוסמטיים, ולכן כל הטיעונים של משרד הבריאות מיותרים כי בפועל זה לא חורג- -

מיכאל מלכיאור: הם לא טענו את זה.

מיכאל מלכיאור: אנחנו כבר ציינו שלא הייתה בקשה, והם גם לא טענו את זה.

זאב ברל: אני מצטרף לעמדת הממשלה.

זאב ברל: אספקט נוסף שנמצא בעבודת משרדנו הוא הסכמי סחר בינלאומיים.

זאב ברל: אנחנו בעד היצמדות לכללים האירופיים כדי לא ליצור אפליות בהתאם להסכמי הסחר- -

מיכאל מלכיאור: הלוואי שבכל התחומים הייתם כל-כך מקפידים על הכללים האירופיים.

מיכאל מלכיאור: אני לא מבין איך זה יכול להיות קשור- -

גדעון סער: בחוק השני.

מיכאל מלכיאור: בחוק השני, כן, אבל בחוק הזה לא.

מיכאל מלכיאור: כשאתה מציג עמדת משרד מסוים בפני הוועדה, אתה צריך להיות הגיוני.

מיכאל מלכיאור: האם אתה מעלה על דעתך שיהיה הסכם סחר עם מדינה כלשהו שיתבע מאתנו לעשות ניסויים בבעלי-חיים במדינת ישראל כדי שהם יוכלו לקנות מאתנו את המוצר?

זאב ברל: לא.

מיכאל מלכיאור: אבל על זה אנחנו דנים.

מיכאל מלכיאור: אז מה הקשר בין מה שאמרת לבין מה שאנחנו דנים?

מיכאל מלכיאור: חוץ מזה שאני שמח שלשם שינוי יש אחידות בין משרדי הממשלה שיושבים סביב השולחן.

זהר שקלים: אין אחידות, אבל אנחנו מחויבים לעמדת הממשלה, ולכן המשרד להגנת הסביבה שותק.

זהר שקלים: אבל אין אחידות.

מיכאל מלכיאור: על זה אני גם שמח, לפחות יש צדיק אחד בסדום.

מיכאל מלכיאור: יש עוד עמדות שרוצים להביע פה?

מרב ישראלי: עקרונית יכולים להתנגש פה מספר ערכים: יש העניין של "צער בעלי-חיים".

מרב ישראלי: די הובהר כאן שעניין העיסוק הוא לא הערך המתנגש לעומת מה שאנחנו עומדים לקבוע פה- -

גדעון סער: זה יכול להיות בחוק השני.

מרב ישראלי: בדיוק.

מרב ישראלי: רציתי לחדד שהוועדה תהיה בטוחה שכל הערכים המתנגשים נשקלו, והערך השני שהועלה כאן הוא הסיכון לבריאות הציבור.

מרב ישראלי: זה הערך שאנחנו אמורים לשקלל מול ערך "צער בעלי-חיים".

מרב ישראלי: לדעתי, ניתנה לכך תשובה, ואני רוצה להבהיר את זה מול משרד הבריאות.

מרב ישראלי: החשש שלכם הוא שייצא לשוק מוצר עם מרכיב חדש שלא נוסה, ואתם לא תוכלו לעצור את הנזק לציבור שייגרם בגללו.

מרב ישראלי: תסבירו לי למה אתם, משרד הבריאות, לא תוכלו לעצור את הנזק הזה שייגרם לבריאות הציבור.

מרב ישראלי: האם אין לכם מכשירים אחרים בחוקים אחרים שיאפשרו לעצור את הנזק הזה?

מרב ישראלי: הוועדה צריכה לשקול כאן את שני השיקולים האלה.

מרב ישראלי: את הדבר הזה לא הבהרת די.

מרב ישראלי: מצד אחד העליתם את הסיכון, ומצד שני נוצר הרושם שמשרד הבריאות חסר אונים מול הנזק האפשרי שייגרם.

הילה מנור: אנחנו נהיה מוכנים לישיבה הבאה ביחס לאופציות שעומדות בפני משרד הבריאות בעניין מוצרים בעייתיים.

מיכאל מלכיאור: אבל על זה דובר.

מיכאל מלכיאור: זאת ההסתייגות שיש פה.

הילה מנור: ההסתייגות שלנו היא לא ברמה של הפתרונות שנמצא אם נצטרך, והחוק יאושר כמות שהוא כרגע.

הילה מנור: ההסתייגות שלנו הייתה ברמה הזאת שאולי אנחנו רצים מהר מדי בלי לאפשר סייג במשך תקופה מסוימת עד שתהיינה חלופות- -

מיכאל מלכיאור: זה לא מה שאמר משרד המשפטים.

מיכאל מלכיאור: משרד המשפטים העלה הסתייגות רק בסעיף שיש בו הסתייגות- -

הילה מנור: אני לא מדברת על שום דבר מעבר לדירקטיבה האירופית.

מיכאל מלכיאור: מה שמרב אומרת מתייחס לנקודה היחידה שלא הייתה ברורה בקשר להסתייגות במקרה של סכנה בריאותית.

מיכאל מלכיאור: את אומרת דבר לגמרי אחר.

הילה מנור: אני רוצה להבין.

מיכאל מלכיאור: אז אני מבין שיש למשרד הבריאות הסתייגות אחרת שאין למשרד המשפטים.

הילה מנור: לא.

הילה מנור: אני מבינה את השאלה מה משרד הבריאות יכול לעשות באותו מקרה- -

מרב ישראלי: יש לזה פתרונות, לדעתי, אבל גם אם לא צריך למצוא.

הילה מנור: - - יש לי אפשרות להשיג את התשובות, הן לא בידיי כעת, ואני מוכנה להציג אותן לוועדה ולומר את הדברים.

מיכאל מלכיאור: אנחנו מדברים על דבר כל-כך היפותטי.

מיכאל מלכיאור: אם יעלה בעתיד מוצר שייצרו בארץ שיש בו סכנה לבריאות הציבור- -

חיים אמסלם: לא שיש בו סכנה, אלא שלא נבדק אם יש בו סכנה.

מיכאל מלכיאור: לא, שיש בו סכנה.

מיכאל מלכיאור: זאת ההסתייגות האירופית.

מיכאל מלכיאור: יודעים שיש בו סכנה לבריאות הציבור, ויודעים שאין שום אפשרות לייצר את המוצר הזה בשום דרך אחרת, ורק אם יתחילו לעשות ניסויים בבעלי חיים על המוצר הזה, אז יוכלו לעצור את הסכנה לבריאות הציבור.

גדעון סער: אם יש להם סמכות לעכב את הפצת המוצר עד אז, אז ממילא יש להם אפשרות לבדוק- -

מיכאל מלכיאור: זה מה שאני אומר.

מרב ישראלי: ההסתייגות שלהם הייתה רחבה יותר מההסתייגות של הממשלה.

מיכאל מלכיאור: נכון.

מיכאל מלכיאור: ההסתייגות שלהם שונה מההסתייגות של משרד המשפטים.

גדעון סער: כל אימת שמשרד הבריאות יחשוב שלנושא בריאות הציבור אין מספיק מענה סטטוטורי בחקיקה הקיימת, ובגלל החקיקה הזאת או מצב אחר יש צורך בחקיקה אחרת ימצאו את כל מי שיושב פה בשיתוף פעולה עם המגמה הזאת.

גדעון סער: כשאומרים עכשיו שיש חשש תיאורטי, ואנחנו אפילו צריכים לבדוק האם יש כלים משפטיים, והאם בכלל חסרים לנו כלים משפטיים, זה פשוט לא רציני.

חיים אמסלם: מה יקרה עם מוצר שייפול בין הכיסאות ולא יודעים איך להגדיר אותו?

מרב ישראלי: אתה חייב שהוא יהיה או בריאותי או קוסמטי.

חיים אמסלם: ואם אני לא יודע להגדיר?

חיים אמסלם: אני אטען שזה בריאותי, ואחר יגיד שלא- -

מרב ישראלי: למועצה יש סמכות, ולא לוקחים לה אותה.

גדעון סער: אם המועצה חושבת שמוצר מסוים הוא לא מוצר קוסמטי, אלא בריאותי יש לה סמכות להתיר ניסוי.

מיכאל מלכיאור: המועצה קובעת- -

גדעון סער: לא פגענו בסמכויות המועצה, אלא רק בסמכות שלה לתת היתר למוצר קוסמטי או לניקיון.

מרב ישראלי: אני מבקש להצביע.

יהודית גידלי: מה עם התשובה של משרד הבריאות, לוותר על תשובה?

מרב ישראלי: הבנו שלא זאת ההסתייגות של משרד הבריאות.

מרב ישראלי: לכן אני מאמינה שיש לכם כלים להתמודד במקרה שיופץ בשוק מוצר עם מולקולה חדשה שלא נוסתה.

מרב ישראלי: מה שנשאר על השולחן זה רק ההסתייגות של האיחוד האירופי: "מרכיב בשימוש נרחב, לא ניתן להחליפו במרכיב אחר", והבעיה הבריאותית מחייבת ניסוי בבעלי-חיים וצריך להוכיח את זה במחקר.

מרב ישראלי: זה מה שנותר על השולחן, ועל כך הוועדה צריכה להכריע.

מיכאל מלכיאור: יש שתי הצעות על השולחן: הצעה של חבר הכנסת גדעון סער, וכנגד זה הצעה או שתי הצעות של הממשלה?

מיכאל מלכיאור: כמובן, גם המשרד להגנת הסביבה- -

זהר שקלים: המשרד להגנת הסביבה תומך בהצעת החוק כלשונה.

הילה מנור: אני רוצה לבדוק מול הגורמים הבכירים במשרד הבריאות האם ניתן לוותר על הסייג הזה בלי התנגדות של המשרד.

מיכאל מלכיאור: אנחנו לא יכולים- -

הילה מנור: העמדה של הממשלה היא שאנחנו הולכים, לפי הדירקטיבה האירופית- -

גדעון סער: לא שוכנעתם מהנוסח שאושר לקריאה ראשונה.

גדעון סער: הרי אמרתם את אותה עמדה גם בהכנה לקריאה ראשונה, והיא התקבלה פה-אחד.

גדעון סער: נכחו אז 9 חברי כנסת, ומאז שזה אושר בכנס הקודם עד עכשיו לא יכולתם לבדוק.

הילה מנור: זה מאוד לחוץ, נכון, כבר מאוחר יאושר מוצר חדש של קוסמטיקה.

הילה מנור: אני מבקשת את האפשרות לתת למנכ"ל משרד הבריאות ארכה להחליט בנושא הזה ולאשר לנו שאפשר לוותר על זה ולהביא את העמדה שלו בצורה מסודרת.

גדעון סער: יכולים להביא הסתייגות למליאה.

יואל חסון: יכול להיות שתהיה תמיכה בחוק והכול יהיה בסדר בנוסח שלך.

גדעון סער: תאמין לי שהם בסוף יתמכו.

מיכאל מלכיאור: אני אומר משהו על עבודת הממשלה, אנחנו עוברים את זה יום-יום שעה-שעה.

מיכאל מלכיאור: יש הצעות חוק שכבר כמה שנים לא קורה כלום.

מיכאל מלכיאור: יש הבטחות של הממשלה לחזור אלינו ולא חוזרים אף פעם.

מיכאל מלכיאור: אז אנחנו שמים על סדר היום, ופתאום יש היסטריה.

מיכאל מלכיאור: מה שקרה אתמול עם חוק הספרייה הלאומית שזאת הצעה מלפני 3-4 שנים, ואנחנו מתחננים ומבקשים יום-יום ממשרד החינוך לעשות מה שצריך לעשות, ואנחנו לא נעשה שום דבר נגד דעת הממשלה, אבל הם לא עושים שום דבר.

מיכאל מלכיאור: כשאנחנו שמים את זה על סדר היום אז קודם ביום ראשון ועדת שרים מחליטה להתנגד, ביום שני מסירים את ההתנגדות, וכשזה על סדר היום ביום רביעי מתקשרים אלינו ממשרד החינוך ואומרים לנו שרק עכשיו הם מינו אדם שיטפל בעניין הזה ומבקשים דחייה של הדיון.

מיכאל מלכיאור: אי-אפשר ככה.

מיכאל מלכיאור: יודעים שהחוק יעלה, זה לא חוק כל-כך מורכב וגדול.

מיכאל מלכיאור: במשך 11 שנה לא הייתה בקשה אחת; זה חוק הרבה יותר הצהרתי, מוסרי, חינוכי מאשר מעשי.

מיכאל מלכיאור: היה למשרד הבריאות כל הזמן בעולם לעשות את כל הבדיקות שרצו לעשות.

מיכאל מלכיאור: אפילו את הדירקטיבה האירופית הם לא טרחו ללמוד, תאמין לי.

הילה מנור: אנחנו כרגע קיבלנו את הדף הזה.

מיכאל מלכיאור: אבל אתם לא צריכים "לקבל" את הדירקטיבה מה-מ.מ.מ.

מיכאל מלכיאור: של הכנסת- -

גדעון סער: ה-מ.מ.מ.

גדעון סער: זה דירקטיבה?

הילה מנור: אני מבקשת בקשה.

יואל חסון: למה לא נערכתם לזה לפני כמה שבועות?

הילה מנור: אנחנו נערכנו לעמדת הממשלה.

הילה מנור: עמדת הממשלה היא כמו שהיא קיימת כרגע- -

יואל חסון: את רוצה שכולם יתיישרו לפי עמדת הממשלה?

הילה מנור: אני לא מצפה שכולם יתיישרו- -

גדעון סער: אני לא צריך שהם יתמכו.

הילה מנור: אין לי בעיה שלא יתמכו, שתגידו שזה לא משנה לכם שמנכ"ל משרד הבריאות יבדוק את הנושא הזה, אין לי בעיה.

גדעון סער: משרד הבריאות התנגד כבר בערר, הוא התנגד לאורך כל הדרך.

גדעון סער: גם עם התנאי של הדירקטיבה שר הבריאות הצביע בוועדת שרים לחקיקה נגד הצעת החוק בנוסח כפי שקיבלה אותה הממשלה.

גדעון סער: אז עבדתם על פיליבסטר לאורך כל הדרך, מההתחלה עד עכשיו.

הילה מנור: אני מעוניינת ללכת עם הצעת החוק ולא נגדה.

הילה מנור: אני מוכנה להשיג אפילו את עמדת המנכ"ל תוך שבועיים ואפילו פחות אם יתאפשר.

גדעון סער: אני מתנגד לכל עיכוב בהצעת החוק.

גדעון סער: יכולתם ללמוד את הדירקטיבה, היא פומבית.

חיים אמסלם: יש פתרון שמאפשר הצבעה, ואם אין בעיה זה רץ קדימה?

מיכאל מלכיאור: לא.

מיכאל מלכיאור: נצטרך לעשות רביזיה אם לא מניחים את זה.

קריאה: אתה שומר להם את הזכות להגיש הסתייגות.

מרב ישראלי: אם אתם רוצים להגיש הסתייגות אני צריכה מכתב של שר.

הילה מנור: אני הגשתי בקשה, ואם היא לא מקובלת עליכם אני אעשה את זה בדרכים שתבחרו.

גדעון סער: שהם יגישו הסתייגות, לא צריך לעכב את זה עכשיו.

מיכאל מלכיאור: אני מעלה את שתי האופציות להצבעה: או ההצעה של משרד המשפטים או הנוסח שקיבלנו מחבר הכנסת גדעון סער- -

גדעון סער: הנוסח של הקריאה הראשונה.

מיכאל מלכיאור: אין פה עוד הצעות?

מרב ישראלי: העמדה של הממשלה היא לא המדורגות אלא רק הסייג.

מרב ישראלי: נכון?

מיכאל מלכיאור: יש לכם גם סייג לגבי 2009 לעומת 2007?

אריאל כהאן: ההחלטה של ועדת השרים הייתה שזה יהיה כפוף לדירקטיבה האירופית.

אריאל כהאן: נכון שבדירקטיבה האירופית יש גם הוראות מעבר לגבי תקופות.

אריאל כהאן: אבל מכיוון שאין שום בקשות, אני לא מבין איזו משמעות יש להוראות המעבר.

אריאל כהאן: לסייג השני יש לפחות משמעות אופרטיבית, וזאת אפשרות מבחינתי לבקש סייג.

גדעון סער: יש שתי אופציות.

גדעון סער: אתה הסברת מדוע כל ההיצמדות לדירקטיבה היא לא רלוונטית.

גדעון סער: אבל לעניין אישור הסמכות למתן היתר המשמעות היא לא לשנות את החוק.

גדעון סער: אם אומרים לי, כמו שאמרה נציגת משרד הבריאות, לשמור את הזכות לבקש היתר- -

מיכאל מלכיאור: אבל משרד הבריאות ומשרד המשפטים זה שני דברים שונים.

מרב ישראלי: זה בתנאים הרבה יותר מצומצמים.

גדעון סער: אם ההסתייגות היא בתנאי הדירקטיבה האירופית- - -

הילה מנור: תנו לנו שבוע, אני אדבר עם המנכ"ל- -

מיכאל מלכיאור: אני מוכן שתרימי טלפון למנכ"ל- -

הילה מנור: אני לא חושבת שזה אפשרי וראוי, הוא לא מכיר את הנושא מספיק לעומק.

מיכאל מלכיאור: אני בטוח שעניין ההיצמדות לדירקטיבה האירופית שדיברת עליו הוא בסעיף שלא היה בפני ועדת השרים שקיבלה את ההחלטה הזאת.

מיכאל מלכיאור: בטח עד היום הזה אף אחד לא ראה את זה.

מיכאל מלכיאור: אני שומע את זה ממשרד הבריאות בצורה ברורה.

מיכאל מלכיאור: משרד הבריאות רוצה להשאיר את המצב הקיים.

הילה מנור: לא.

מיכאל מלכיאור: אבל זה בדיוק מה שהצגת פה.

הילה מנור: הצעת המחליטים אומרת חד וחלק: "כפוף לכך כי חבר הכנסת המציע יודיע כי הצעתו תנוסח על-פי הכללים הנוגעים באיחוד האירופי בנושא".

הילה מנור: הכללים הנוגעים באיחוד האירופי כוללים את אותו סייג.

הילה מנור: אתם רוצים שאני אוריד את הסייג?

מיכאל מלכיאור: לא אותו סייג שאת אמרת.

הילה מנור: אני מדברת על הסייג המסוים החריג - -

גדעון סער: לא הודעתי את זה בקריאה הטרומית, לא הודעתי את זה בהכנה לקריאה הראשונה ולעולם לא אודיע את התנאי הזה.

הילה מנור: זה כתוב בהצעת המחליטים, ועל סמך הצעת המחליטים אנחנו דנים כרגע.

אריאל כהאן: אם היית מבקש ממני לתרגם את ההסתייגות של הדירקטיבה ללשון החוק הייתי אומר שבמקרה שיש סכנה בריאותית ושימוש נרחב המועצה תהיה רשאית להמליץ בפני שר הבריאות לאשר שימוש, ואפילו שזה יהיה באישור ועדת החינוך של הכנסת.

אריאל כהאן: לא הייתי משאיר את זה בידי המועצה כי אז באמת לא שינינו מהותית את החוק.

אריאל כהאן: הייתי עושה חריג שיהיה דומה לחריג- -

גדעון סער: לדעתי, אם אנחנו רוצים לעקוב אחר הכוונה שלנו בחקיקת החוק, משרד הבריאות צריך לאסור את הפצת המוצר הזה.

גדעון סער: זה כל ההבדל.

גדעון סער: הוא לא צריך לבקש היתר- -

הילה מנור: אני מוכנה לבחון עם המנכ"ל אם הוא מוכן- -

מרב ישראלי: זה לא מוצר.

מרב ישראלי: זה רכיב בהרבה מוצרים קוסמטיים שנמצאים בשימוש נרחב ואי-אפשר בלעדיו.

מרב ישראלי: זה החריג.

גדעון סער: זאת מולקולה שאנחנו חושדים בה שהיא מסוכנת, ואנחנו רוצים לבדוק אותה.

אריאל כהאן: זה יכול להיות במוצר קיים כבר שפתאום אנחנו חושדים שיש בו רכיב כזה?

מרב ישראלי: כן.

ענת רפואה: את מציגה את זה כאילו האפשרות היחידה לבדוק את הרכיב זה באמצעות בעלי-חיים.

מרב ישראלי: אני אגיד את זה שוב כדי להרגיע אותך.

מרב ישראלי: שני התנאים של הדירקטיבה הם בעניין רכיב בשימוש נרחב שמהווה סיכון בריאותי וכן האפשרות לבדוק רק בניסויים בבעלי-חיים רכיב חלופי.

מרב ישראלי: זה החריג.

מיכאל מלכיאור: אפילו בתיאוריה, איך אפשר לדעת שזה קיים?

מיכאל מלכיאור: אם יש סיכון בריאותי, זה סיכון בריאותי.

מיכאל מלכיאור: פה מדובר בשלב שכבר יודעים שיש סיכון או שיש חשש רציני שיש פה סיכון בריאותי- -

מרב ישראלי: הבעיה הבריאותית מוכחת.

גדעון סער: השאלה המשפטית היא אחרת, האם כאשר יש סיכון בריאותי מוכח לא קמה למועצה להיתר ניסויים סמכות על-פי הסמכות שיש לה- -

מרב ישראלי: לא, כי זה לא מוצר לצורכי בריאות.

מרב ישראלי: זה מוצר קוסמטיקה לא לצורכי בריאות שיש בו סיכון בריאותי.

מרב ישראלי: הסמכות היא של משרד הבריאות לנקוט את הדרכים שהוא צריך לנקוט- -

גדעון סער: שינקוט בדרכים אחרות למנוע סיכון בריאותי לציבור.

מרב ישראלי: זאת בדיוק השאלה ששאלתי אותה.

הילה מנור: אפשר לפנות ולקבל את האישור, אני בטוחה שהדברים האלה עשויים להסתדר.

הילה מנור: אבל מכיוון שאני לא מנכ"ל משרד הבריאות אני לא יכולה להחליט האם את הסעיף הזה אפשר להוריד או לא.

הילה מנור: אני אעביר את הדברים שאתם אומרים, אני אתן לו את תמונת המצב, ואני מקווה שהתשובה תהיה לרוחכם.

יואל חסון: ולעשות את זה בדרך של הסתייגות, זה אפשרי?

הילה מנור: בוודאי.

הילה מנור: אם נשאיר את ההסתייגות אין לי בעיה, אבל הרעיון הוא שאתם רוצים לוותר על ההסתייגות- -

גדעון סער: אבל את יכולה לא להגיש אותה.

גדעון סער: את יכולה להגיש הסתייגות שהדבר הזה יונח, ואם אין בזה צורך אז או שלא יצביעו על זה או שהיא לא מניחה- -

הילה מנור: לדעתי, זה אפשרי ברמת הסתייגות.

הילה מנור: אולי זה יותר מטריח את השר ויאפשר לו פחות זמן לדון ברמה הזאת.

הילה מנור: אבל אם תאפשרו לי זמן מועט, אני אודיע לכם אם זה ברמה של הסתייגות- -

מיכאל מלכיאור: את אומרת את זה בצורה כל-כך יפה וכל-כך רצינית.

מיכאל מלכיאור: אני מציע שנצביע על החוק כמות-שהוא, נדחה את זה בכמה ימים כדי שמנכ"ל משרד הבריאות ישקול את הדברים ויידע שהנקודה הזאת היא כל-כך קיצונית שזה לא קשור להסתייגות הבסיסית שהייתה למשרד- -

הילה מנור: ויתרנו על זה.

מיכאל מלכיאור: לכן אתם תדונו אם יש לכם צורך להגיש את ההסתייגות או לא.

מיכאל מלכיאור: אם תמצאו מקום להגיש בכל זאת את ההסתייגות - -

גדעון סער: שיגישו רביזיה, ואז נצביע על ההסתייגות.

גדעון סער: הרי עד שהיא לא מניחה, אפשר להגיש בקשה לרביזיה.

מיכאל מלכיאור: זאת אופציה אחת.

מיכאל מלכיאור: אופציה אחרת היא להעלות את ההסתייגות במליאה, ואז או שיצביעו בעד או שיצביעו נגד.

מיכאל מלכיאור: לא יקרה לבריאות הציבור שום דבר אם נקבל באחת הדרכים האלה.

הילה מנור: - - -

מיכאל מלכיאור: העניין היחיד הוא שזה להכניס את הדבר הקיצוני שכתוב פה.

מיכאל מלכיאור: צריך לדעת שבאירופה מדובר על אינטרסים של מיליארדי יורו, ובגלל זה הם מגבילים את עצמם.

מיכאל מלכיאור: אנחנו לא מגבילים את עצמנו.

גדעון סער: גם זה נועד לשיווק.

גדעון סער: צריך לראות בדיוק את על הדירקטיבה- -

מיכאל מלכיאור: צריכים גם לדעת שגם באירופה אם מדינה מחליטה ככה היא לא יכולה לבדה להחליט, היא צריכה לפנות לאיחוד האירופי.

מיכאל מלכיאור: אנחנו לא חברים באיחוד האירופי, אבל אם נהיה חברים, אז גם לנו יהיה אסור לקבל באופן עצמאי החלטה כזאת כי נצטרך אז להראות שכל בעיה בריאותית מוכחת ודברים אחרים.

מיכאל מלכיאור: אפילו פה אין התאמה מוחלטת לדירקטיבה האירופית, נציג משרד המשפטים - -

מרב ישראלי: הוא אמר שהוא עושה איזושהי התאמה- -

מיכאל מלכיאור: אחרי שקראתי את המסמך של ה-מ.מ.מ.

מיכאל מלכיאור: אני מרגיש סמוך ובטוח שמה שהחוק שלנו אומר תואם לדירקטיבה.

הילה מנור: נרגיש בנוח אם נקבל את החותמת של השר בעניין.

מיכאל מלכיאור: נא להצביע.

מיכאל מלכיאור: מי בעד החוק שעבר קריאה ראשונה, וכפי שהקריאה היועצת המשפטית?

גדעון סער: אני מצביע במקומו של חבר הכנסת סילבן שלום מסיעתי.

מיכאל מלכיאור: הצבעה: החוק התקבל פה אחד.

מיכאל מלכיאור: 4 חברי כנסת בעד, אין מתנגדים, אין נמנעים.